钦定古今图书集成/明伦汇编/氏族典/第230卷 > 杨政
## 钦定古今图书集成/明伦汇编/氏族典/第230卷 > 杨政

按《宋史杨政传》：“政字直夫，原州临泾人。父忠战殁，政
甫七岁，哀号如成人。宣和末，应募为弓箭手，累功至
武显郎。绍兴元年，迁右武大夫，拜恭州刺史，政益感
奋。二年，升陇州团练使，知凤州。三年，金攻饶风关，政
从吴玠战关下，改明州观察使。四年，授环庆路经略
安抚使。五年，金人攻淮，政师师至秦州，一战而拔，改”
经略安抚泾原。母留敌境，间遣人省视之，母唯勉以
忠义。九年春，和议成，始得迎母及兄弟归。乞祠，以政
为熙河兰巩路经略安抚使、知熙州。十年，徙利州，又
徙兴元。母卒，起复，拜武当军节度使。久之，拜太尉。二
十七年卒，赠开府仪同三司，谥襄毅。政守汉中十八
年，凡利于民者，不敢以军旅废。故为吴璘裨将。及与
璘分道建帅，执门下之礼益恭，世颇贤之。